Document ID: 32014D0917

A BIZOTTSÁG VÉGREHAJTÁSI HATÁROZATA
(2014. december 15.)
a károsítók jelenlétének, valamint a tagállamok által hozott vagy tervezett intézkedéseknek a bejelentése tekintetében a 2000/29/EK tanácsi irányelv végrehajtására vonatkozó részletes szabályok megállapításáról
(az értesítés a C(2014) 9460. számú dokumentummal történt)
(2014/917/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (4) bekezdésére,
mivel:
(1)
A károsítók jelenlétének a 2000/29/EK irányelv 16. cikkének (1) bekezdésében foglaltaknak megfelelő bejelentése vagy a károsítók tényleges vagy gyanított megjelenésének ugyanazon irányelv 16. cikke (2) bekezdése első albekezdésében foglaltaknak megfelelő bejelentése tartalmaz minden információt, amely lehetővé teszi a Bizottságnak vagy más tagállamoknak, hogy megtervezzék és végrehajtsák az adott esetben uniós vagy regionális szinten leghatékonyabb lehetséges fellépést. Ez az Unió területének a bármely lehetséges forrásból származó növény-egészségügyi kockázattal szembeni átfogó védelmének biztosításához szükséges.
(2)
A gyors fellépés érdekében az említett bejelentések egyes adatait a károsítók jelenléte vagy megjelenése megerősítésétől számított nyolc munkanapon belül be kell nyújtani, figyelembe véve jelentőségüket és a gyors benyújtás megvalósíthatóságát, továbbá a megerősítést követően legfeljebb harminc nappal minden előírt adatot be kell nyújtani.
(3)
Annak biztosítása érdekében, hogy a Bizottság és a tagállamok értesüljenek bármely változásról, a bejelentő tagállam a lehető leghamarabb aktualizálja a bejelentést, amennyiben bármilyen releváns új információ válik számára hozzáférhetővé, vagy amennyiben az előírt információk benyújtását követően releváns intézkedést hoz.
(4)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A bejelentések tartalma
(1) Amikor a tagállamok a 2000/29/EK irányelv 16. cikke (1) bekezdésének első albekezdésében foglaltaknak megfelelően a Bizottságnak és a többi tagállamnak bejelentik a károsítók jelenlétét vagy megjelenését, illetve az ugyanazon irányelv 16. cikke (2) bekezdésének első albekezdésében foglaltaknak megfelelően bejelentik a károsító tényleges megjelenését, benyújtják a mellékletben előírt információkat.
(2) Amikor a tagállamok a 2000/29/EK irányelv 16. cikke (2) bekezdésének első albekezdésében foglaltaknak megfelelően a Bizottságnak és a többi tagállamnak jelentést tesznek a károsítók megjelenésének gyanújáról, adott esetben benyújtják a mellékletben előírt információkat is.
2. cikk
A bejelentések benyújtására vonatkozó határidők
(1) A károsító a 2000/29/EK irányelv 16. cikke (1) bekezdésének első albekezdésében és 16. cikke (2) bekezdésének első albekezdésében foglaltaknak megfelelő jelenléte vagy tényleges megjelenése illetékes hivatalos szerv általi megerősítését követő nyolc munkanapon belül a tagállamok bejelentést tesznek, amely tartalmazza legalább a melléklet 1.1., 1.3., 2.1., 2.2., 3.1., 4.1., 5.1., 5.2., 5.6., 6.4. és 8. pontjában feltüntetett információkat.
(2) A károsító a 2000/29/EK irányelv 16. cikke (1) bekezdésének első albekezdésében és 16. cikke (2) bekezdésének első albekezdésében foglaltaknak megfelelő jelenléte vagy tényleges megjelenése illetékes hivatalos szerv általi megerősítését követő harminc napon belül a tagállamok bejelentést tesznek, amely tartalmazza legalább a mellékletnek az (1) bekezdésben nem szereplő pontjaiban feltüntetett információkat.
(3) Legfeljebb nyolc munkanapon belül azt követően, hogy az illetékes hivatalos szerv gyanút fogalmaz meg a károsító a 2000/29/EK irányelv 16. cikke (2) bekezdésének első albekezdésében foglaltaknak megfelelő tényleges megjelenése tekintetében, a tagállamok bejelentést tesznek, amely tartalmazza legalább a melléklet 1.1., 1.3., 2.1., 2.2., 3.1, 4.1., 5.1., 5.2., 6.4. és 8. pontjában feltüntetett információkat.
(4) Legfeljebb harminc napon belül azt követően, hogy az illetékes hivatalos szerv gyanút fogalmaz meg a károsító a 2000/29/EK irányelv 16. cikke (2) bekezdésének első albekezdésében foglaltaknak megfelelő tényleges megjelenése tekintetében, a tagállamok bejelentést tesznek, amely tartalmazza a mellékletnek a (3) bekezdésben nem szereplő pontjaiban feltüntetett információkat.
(5) A tagállamok aktualizálják az (1)-(4) bekezdésben említett bejelentéseket, amennyiben bármely új releváns információ került birtokukba és azt ellenőrizték, vagy amint új intézkedést hoztak.
3. cikk
Címzettek
Ennek a határozatnak a tagállamok a címzettjei.
Kelt Brüsszelben, 2014. december 15-én.

Labels: 12
20
6